L'article 41 de l'Estatut d'autonomia de Catalunya (2006) assenyala com a objectiu dels poders públics garantir el principi d'igualtat d'oportunitats entre dones i homes en l'accés a l'ocupació, en la formació, en la promoció professional, en les condicions de treball, en la retribució, i també han de garantir que les dones no siguin discriminades a causa d'embaràs o de maternitat.
D'altra banda, hauran de garantir la transversalitat de la perspectiva de gènere en les polítiques públiques i afrontar integralment totes les formes de violència contra les dones i els actes de caràcter sexista i discriminatoris.
La Llei 17/2015, de 21 de juliol, d'igualtat efectiva de dones i homes, atribueix a l'Administració de la Generalitat funcions d'integració de la transversalitat de la perspectiva de gènere en totes les polítiques i actuacions públiques i estableix l'obligatorietat d'aprovar un pla d'igualtat de dones i homes destinat al personal que hi presta serveis.
El preàmbul de la Llei estableix que l'eliminació dels estereotips de gènere és indispensable per a l'aplicació efectiva de la igualtat de dones i homes; per aquest motiu, les administracions i els poders públics de Catalunya han de fer tot el possible per eliminar els estereotips i els obstacles en què es basen les desigualtats en la condició i la posició de les dones, que condueixen a la valoració desigual dels rols que tenen dones i homes en matèria política, econòmica, social i cultural.
El compliment de la Llei 17/2015, tal com s'hi indica, ha de comportar un benefici per a tothom, dones i homes, ja que ha de permetre construir noves pautes de relació entre homes i dones, basades en el respecte i l'equitat, i també contribuir a millorar la societat i fer-la més democràtica, justa i solidària.
Ateses les característiques especials del cos de Mossos d'Esquadra i la regulació específica de les seves condicions de treball, d'acord amb el que estableix l'article 17 de la Llei 10/1994, d'11 de juliol, de la Policia de la Generalitat – Mossos d'Esquadra, escau elaborar un pla d'igualtat de dones i homes específic per a aquest cos, així com disposar d'un òrgan propi per a l'impuls de les polítiques de gènere a la Direcció General de la Policia.
D'acord amb l'article 7.3 de la Llei 17/2015, de 21 de juliol, d'igualtat efectiva de dones i homes, l'Administració de la Generalitat s'ha de dotar de mecanismes interns de col·laboració i de coordinació per impulsar la transversalitat de gènere.
Per tot el que s'ha exposat, fent ús de les facultats que em confereix l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Es crea la Comissió per a la Igualtat de Gènere de la Direcció General de la Policia, la missió de la qual consisteix a impulsar i orientar la política en matèria d'igualtat de gènere de la Direcció General de la Policia des d'una perspectiva interseccional.
2.1 Són membres de la Comissió per a la Igualtat de Gènere les persones següents:
a) La persona titular de la Direcció General de la Policia, que n'exerceix la presidència.
b) La persona titular de la Comissaria General de Relacions Institucionals, Prevenció i Mediació de la Direcció General de la Policia, que n'exerceix la vicepresidència.
c) La persona titular de la Sub-direcció General de Recursos Humans de la Direcció General de la Policia.
d) La persona titular de la Sub-direcció General d'Administració i Serveis de la Direcció General de la Policia.
e) La persona titular de la Comissaria General Tècnica de Planificació de la Seguretat de la Direcció General de la Policia.
f) Una persona membre del cos de Mossos d'Esquadra, designada per la Prefectura de la Policia de la Generalitat de Catalunya.
g) Una persona membre del cos de Mossos d'Esquadra, designada per l'Escola de Policia de Catalunya.
h) Una persona de l'Àrea de Comunicació de la Direcció General de la Policia.
i) Una persona designada per l'òrgan responsable de l'aplicació de la transversalitat de la perspectiva de gènere del Departament d'Interior.
j) Una persona en representació de l'Institut Català de les Dones i, si l'àmbit de treball ho requereix, una persona en representació de l'Observatori de la Igualtat de Gènere.
k) La persona titular de la Unitat d'Igualtat i Equitat de la Direcció General de la Policia, que n'exerceix la secretaria.
2.2 Les persones membres de la Comissió poden designar persones tècniques dels seus àmbits respectius perquè assisteixin a les sessions amb veu, però sense vot, amb funció d'assessorament en les matèries de la seva competència.
2.3 A les reunions de la Comissió s'ha de comptar amb el suport dels serveis d'assessorament jurídic del Departament d'Interior, amb veu però sense vot.
2.4 Amb la finalitat de garantir el dret de participació, la Comissió pot dur a terme sessions específiques amb presència de les organitzacions sindicals representatives del cos de Mossos d'Esquadra i, com a mínim, s'ha de dur a terme una sessió amb participació d'aquestes cada sis mesos i s'ha de constituir un grup de treball per analitzar les seves propostes per elaborar la proposta definitiva del Pla d'igualtat de la Policia de la Generalitat – Mossos d'Esquadra.
2.5 La designació de persones membres ha de respectar el principi de presència equilibrada entre dones i homes.
No en poden formar part les persones condemnades per sentència judicial en casos d'assetjament sexual o per raó de sexe o de discriminació per raó de sexe, o per violència de gènere, o que tinguin una ordre judicial d'allunyament, ni tampoc el personal empleat públic que hagi estat objecte de sanció disciplinària per aquests motius.
Si es dona el cas, la persona condemnada o sancionada haurà de ser substituïda per una altra.
2.6 La Direcció General de la Policia ha de vetllar perquè els membres de la Comissió rebin formació en perspectiva de gènere.
3.1 Les funcions de la Comissió són les següents:
a) Elaborar i avaluar el Pla d'igualtat de la Policia de la Generalitat – Mossos d'Esquadra.
b) Definir una estratègia de comunicació interna i externa del Pla d'igualtat de la Policia de la Generalitat – Mossos d'Esquadra.
c) Assessorar sobre la introducció de la perspectiva de gènere d'una manera transversal en l'activitat policial, així com sobre la promoció de la transversalitat de gènere en les polítiques de seguretat de la Direcció General de la Policia.
d) Vetllar per la igualtat efectiva de dones i homes en l'accés i la carrera professional del personal del cos de Mossos d'Esquadra, promovent accions per equilibrar la presència de tots dos sexes en les diferents especialitats i categories del cos de Mossos d'Esquadra.
e) Informar, assessorar i fer propostes de formació en matèria d'igualtat de gènere per al cos de Mossos d'Esquadra.
f) Promoure i participar en la publicació de campanyes de sensibilització o d'informació per difondre la legislació vigent en matèria d'igualtat al personal de la Direcció General de la Policia.
g) Impulsar informes, estudis i estadístiques, en coordinació amb l'Observatori de la Igualtat de Gènere, sobre la igualtat de dones i homes en l'àmbit de la seguretat.
h) Proposar altres mesures orientades a la igualtat efectiva entre dones i homes en la Policia de la Generalitat – Mossos d'Esquadra.
i) Vetllar per la coordinació amb la resta d'òrgans competents en matèria d'igualtat de gènere i per l'actualització i el seguiment de les mesures proposades.
j) Vetllar pel compliment de la Llei 17/ 2015, de 21 de juliol, d'igualtat efectiva de dones i homes, especialment pel que fa al seu objecte i finalitats, recollits a l'article 1.
k) Vetllar perquè tot el personal de la Direcció General de Policia tingui formació en perspectiva de gènere, i especialment tot el personal amb càrrecs de comandament.
l) Aprovar una memòria anual de la implementació de la perspectiva de gènere a la Direcció General de Policia.
3.2 Aquestes funcions la Comissió les ha de desenvolupar aplicant una perspectiva de gènere interseccional, tenint en compte el conjunt de discriminacions i desigualtats presents a la societat, en especial les relacionades amb les persones LGTBI.
4.1 La Comissió per a la Igualtat de Gènere de la Direcció General de la Policia ha de fixar les seves normes de funcionament intern d'acord amb les disposicions generals reguladores del funcionament dels òrgans col·legiats.
En tot cas, la convocatòria de les reunions haurà d'especificar l'hora d'inici i d'acabament.
No es podran iniciar més enllà de les 16.00 h, ni acabar més enllà de les 18.00 h.
4.2 La Comissió pot constituir grups de treball sobre temes expressament encomanats i fixar-ne l'àmbit i els criteris d'actuació.
4.3 La Comissió ha d'informar anualment el Consell de la Policia – Mossos d'Esquadra sobre l'activitat duta a terme.
També n'ha d'informar la Comissió Interdepartamental per a la Igualtat Efectiva de Dones i Homes i hi ha de presentar la memòria establerta a l'article 3.1.l).
4.4 La Unitat d'Igualtat i Equitat, amb dependència de la Comissaria General de Relacions Institucionals, Prevenció i Mediació de la Direcció General de la Policia, ha de prestar el suport tècnic i material necessari per al desenvolupament dels treballs de la Comissió.
4.5 Cada regió policial i comissaria general ha de designar una persona interlocutora en matèria d'igualtat de gènere, que ha de rebre la formació pertinent i ha de dur a terme les funcions següents:
a) Assistir a les sessions de la Comissió, quan hi sigui convocada, en representació de la regió policial o la comissaria general corresponent.
b) Vetllar per l'aplicació efectiva de les polítiques d'igualtat de gènere que estableixi la Comissió en la regió policial o la comissaria general corresponent.
c) Assessorar les unitats del seu àmbit d'actuació i dur-hi a terme accions específiques en matèria d'igualtat de gènere.
4.6 La Comissió, per a l'exercici de les seves funcions, pot demanar la informació que consideri necessària de les diferents unitats orgàniques de la Direcció General de la Policia.
Així mateix, pot sol·licitar la participació a les reunions de persones externes expertes per raó de la matèria.